רגע לפני כינוס הקבינט כדי לדון במתווה להפסקת אש ממושכת, ואחרי שישראל הסכימה לשתי הפסקות אש בנות 12 וארבע שעות, שר החוץ אביגדור ליברמן מבטיח שההפוגה ההומניטרית ברצועת עזה תבוא לקצה בחצות, "וברור שבזה כל הפסקות האש יסתיימו". בראיון לאולפן ynet, ליברמן מצהיר הערב (שבת) כי "אין לי ספק שצה"ל יחדש את פעילותו במלוא עוזה ובמלוא הכוח, ואז נראה את התוצאות". גם השר נפתלי בנט הודיע שיתנגד לאפשרות להארכת הפסקת האש.

מבצע צוק איתן - עדכונים אחרונים:

ישראל הפסיקה אש - הירי מעזה חודש

סיפורם של ארבעה הרוגי צה"ל ביממה האחרונה

"כמו אחרי רעש אדמה": אלף הרוגים בעזה

השר גדעון סער, הערב בערוץ 9

הקבינט יתכנס הערב, ועוד לפני כן החליט ראש הממשלה באישור שבעת השרים להאריך את הפסקת האש ההומניטרית - שהחלה ב-8:00 בבוקר ונועדה להסתיים ב-20:00 - עד חצות. על השולחן נמצאת ההצעה שמוביל מזכיר המדינה האמריקני ג'ון קרי, לשבוע ללא לחימה כדי לדון בדרישות הצדדים.

"אנחנו לא נלחמים באזרחים חפים מפשע", אמר ליברמן בראיון. "אני לא חושב שמישהו שמח להפסקת האש הזאת, אבל מצד שני אנחנו כן מכבדים את הבקשות ההומניטריות ולכן הסכמנו ל-12 שעות הפסקת אש ולהארכה של ארבע שעות. להערכתי ברור שבזה כל הפסקות האש יסתיימו".

- אין חשש שחמאס יתחמש בזמן הזה?

"בהחלט לוקחים זאת בחשבון, אין ספק שחמאס מנצל את ההפוגות לא לצרכים הומניטריים. יחד עם זאת מי שראה את התמונות של ההרס הרב ברצועה, אני חושב שחיילי צה"ל עשו שם עבודה מצוינת. אני מוכן להתחשב בצרכים של הצלב האדום והפלסטינים, עם כל הסיכונים ואי הנוחות. אני חושב שפעלנו נכון".

ההרס בעזה שנחשף במלואו היום. "עבודה טובה"

גם הירי הארטילרי יתחדש מחר? (צילום: אבי רוקח)

שר החוץ מסרב לומר אם תמך בדיון הקבינט אתמול בהצעה להפסקת האש ל-12 שעות ("אני לא זוכר איך הצבענו"), וטוען שאין זה הזמן להשיב על השאלה אם תושבי עוטף עזה יכולים כעת לישון בשקט ולא לחשוש מחדירה ממנהרות. "אנחנו בעיצומו של מהלך צבאי ומדיני. אני מציע שנתאזר בסבלנות. לא חושב שתהיה הפסקה מעבר ל-16 שעות", הדגיש.

"לפחות לפי תפיסתי", מוסיף ליברמן, "אנחנו חייבים להבטיח את ביטחונם של אזרחי ישראל - לא משנה כמה שעות או ימים זה ייקח. אין לי ספק שצה"ל יחדש את פעילותו במלוא עוזה ובמלוא הכוח, ואז נראה את התוצאות".

יו"ר ישראל ביתנו, שהוביל בשבועות האחרונים קו תקיף, קרא לכיבוש עזה כדי למוטט את חמאס ואף תקף את ראש הממשלה, גם מסייג ומבהיר: "קבינט לא יכול לפעול בהתאם לטוקבקים. הוא פועל על-פי מודיעין, עובדות ומספרים. אי אפשר להיות שבשבת ולהסתכל מה חושבים וכותבים. צריך לעשות מה שנכון. הקבינט יפעל לפי מה שנכון לעשות בלי קשר לאיך שיפרשנו את זה".

לפי ליברמן, ביום ה-20 למבצע שיגיע מחר, "נמשיך לפעול באותה דרך. כולנו מבינים שלצה"ל יש ידיים חופשיות לפעול בהתאם למטרות שהקבינט קבע".

כתבנו יואב זיתון ליווה כוח מגלן בתוך עזה:

הח"כים דני דנון וכרמל שאמה הכהן

ח"כים בליכוד דורשים לא להפסיק

השר בנט, החבר בקבינט, הודיע אף הוא בצאת השבת כי יתנגד להפסקת האש: "אלו רגעים קריטים. אסור להסיר רגל מן הדוושה. היעד הוא פירוק חמאס מטילים ומנהרות, עד אז הגברת הלחץ". לטענת בנט, "השלמת הטיפול במנהרות באמת תארוך חודש, לא יומיים-שלושה", כפי שטען מוקדם יותר השבוע שר הביטחון משה (בוגי) יעלון.

השר גדעון סער אמר בערוץ הטלוויזיה הישראלי בשפה הרוסית (ערוץ 9) כי "צריך לדחות את הלחצים להארכת הפסקת האש. יש להמשיך במבצע ואף להרחיבו כדי להכריע את תשתיות הטרור בעזה".

הלחץ על שרי הקבינט שלא להסכים להפסקת אש נוספת מגיע גם מחברי כנסת בליכוד. ח״כ זאב אלקין, יו״ר ועדת חוץ וביטחון, קרא לראש הממשלה, לשר הביטחון ולחברי הקבינט "לא ליפול למלכודת של כאילו הפסקות אש הומינטרית, שמשמשות רק להתארגנות מחודשת של אנשי החמאס. אסור לגלות חולשה או הססנות מפני הטרור. הפסקת האש האמיתית היחידה תבוא רק אחרי שחמאס ירגיש מוכה, יאבד את יכולותיו בתחום המנהרות והטילים ויתחנן על נפשו".

ח״כ דני דנון, שבתחילת המבצע פוטר מתפקידו כסגן שר הביטחון,

אמר הערב: "אסור שהפסקת אש הומניטרית זמנית תהפוך למציאות של קבע. חייבים לסיים את השמדת המנהרות ולהעמיק את הפגיעה בחמאס ללא קשר ללחץ בינלאומי".

ח"כ כרמל שאמה-הכהן, גם הוא מהליכוד, טען ש"זה מתחיל להיראות ולהריח כמו הפסקת אש בשיטת ה'סלאמי' בתחפושת ומכבסת מילים של הפוגה הומניטרית. אחרי המחיר האדיר ששילמנו עד הרגע, ההגיון היחידי להסכמת ישראל היא שיש נתונים מהותיים או הבנות לגבי ההמשך בפני הקבינט שאנחנו לא מודעים להם. ברקע לדברים כמובן נמצא הקרדיט הענק שצברו ראש הממשלה והקבינט בניהול מרשים, חכם וקר רוח של המלחמה הזו".

ואילו ח"כ מירי רגב הגדירה את האפשרות להאריך את הפסקת האש שוב "טעות קשה. חיילי צה״ל נמצאים כבר בתוך עזה, מתנהלת מלחמה ואת המלחמה הזאת צריך לסיים. מי שצריך לנצור אש ולתמיד הם החמאס, ארגון טרור שהביא את המצב הזה בעזה. צה״ל צריך עוד זמן ויש לאפשר לו להשלים את הפעילות ולממש את כל היעדים ובראשם - שקט לתושבי הדרום, והפעם לטווח הארוך".